Giorgio Grognet de Vassé

Giorgio Grognet de Vassé (1774–1862) kien perit u antikwarju Malti, li huwa magħruf l-aktar għad-disinn tal-Bażilika tal-Mosta, magħrufa popolarment bħala r-Rotunda tal-Mosta.

Fl-aħħar tas-seklu 18, studja fi Frascati fl-Istati Papali biex isir qassis. Madankollu, żviluppa appoġġ qawwi għall-Ġakobini, u ngħaqad mal-forza spedizzjonarja Franċiża bħala uffiċjal matul il-kampanja Eġizzjana. Huwa rritorna Malta fis-seklu 19, xi snin wara li ntemmet ir-rivoluzzjoni kontra l-ħakma Franċiża ta' Malta.
daqsminuri|Ir-Rotunda tal-Mosta, il-kapolavur ta' Grognet
Sas-snin tletin tas-seklu dsatax, il-knisja parrokkjali tal-Mosta, li kienet inbniet fis-seklu 17 mill-perit Tommaso Dingli, kienet saret żgħira wisq biex tilqa' l-popolazzjoni tal-belt. Grognet ippropona li l-knisja tinbena mill-ġdid fuq disinn neoklassiku bbażat fuq il-Pantheon f'Ruma. Minkejja l-oppożizzjoni mill-Isqof Francesco Saverio Caruana, id-disinn ġie approvat u l-kostruzzjoni tal-knisja bdiet fit-30 ta' Mejju 1833. Grognet qatt ma kien irċieva taħriġ arkitettoniku formali, għalhekk matul il-kostruzzjoni rċieva servizzi ta' konsultazzjoni minn membru tal-familja Sammut. Il-knisja ħadet 28 sena biex tinbena, u tlestiet fil-bidu tas-snin sittin tas-seklu dsatax. Id-disinn tal-knisja ġie mfaħħar kemm waqt il-kostruzzjoni kif ukoll wara t-tlestija tagħha, u hija meqjusa bħala l-kapolavur ta' Grognet.

Grognet kien ukoll antikwarju, u kellu għarfien profond tal-klassiċi. Wara li ġew skoperti siti preistoriċi bħal Ġgantija u Ħaġar Qim fi żmien ħajtu, huwa beda jemmen li Malta kienet il-post tal-belt mitika Atlantis. Huwa ppubblika kumpendju qasir li jiddettalja it-teorija tiegħu.
daqsminuri|Casa Grognet (magħrufa ukoll bħala Villa Grognet jew Palazzo Grognet) kienet id-dar fejn kien joqgħod Grognet de Vassé fil-Mosta.
Grognet iżżewweġ lis-Sinjura Orsetta della Grazie Paleologo fl-1834. Huwa għex l-aktar fil-kapitali Valletta, iżda waqt li kien qed jissorvelja l-kostruzzjoni tar-rotunda huwa għex f'dar fil-Mosta li kienet tan-nutar Francesco Chetcuti. Din id-dar illum tissejjaħ Villa Grognet, u d-disinn tagħha huwa attribwit lil Grognet.

Malli tlestiet ir-rotunda, Grognet irċieva pensjoni annwali ta’ £100 mingħand il-Gvernatur Le Marchant, iżda miet ftit xhur wara fl-1862. Huwa ġie midfun fil-kappella tal-Verġni taċ-Ċintura fir-rotunda tal-Mosta, waħda mit-tmien kappelli żgħar li jistgħu jinsabu fil-knisja.

Triq residenzjali fil-Mosta u park residenzjali fiż-żona tal-Blata l-Għolja tal-Mosta huwa msemmijin għalih.

 Referenzi 

Kategorija:Mietu fl-1862
Kategorija:Twieldu fl-1774
Kategorija:Nies Maltin
Kategorija:Arkitetti Maltin